സിയറ ലിയോണില് സ്വര്ണഖനിയുള്ള മലയാളി പിവി അന്വര് എംഎല്എ മാത്രമല്ല സ്വര്ണകടത്ത് കേസിലെ പ്രതിക്കും സിയറയില് സ്വര്ണഖനിയില് നിക്ഷേപം ഖനിയില് പണമിറക്കിയത് കേരളത്തില് ഉന്നതര് സംസ്ഥാനത്തേക്ക് ദുബായി വഴി ഒഴുകുന്നതും ആഫ്രിക്കന് പൊന്ന് മലയാളികളുടെ സ്വന്തം കെജിഎഫ് ആയി സിയറ മാറുന്നോ? തിരുവനന്തപുരം: നിലമ്ബൂര് എംഎല്എ പിവി ആന്വറിന്റെ ഇടയ്ക്കിടെയുള്ള നാടുവിടലിലൂടെ വാര്ത്തകളില് ഇടംനേടിയ ആഫ്രിക്കയിലെ സിയറ ലിയോണ് വീണ്ടും ചര്ച്ചയാകുന്നു. നയതന്ത്ര സ്വര്ണക്കടത്ത് കേസിലെ പ്രതിക്ക് സിയറ ലിയോണില് സ്വര്ണഖനിയില് നിക്ഷേപമുണ്ടെന്ന വാര്ത്തകളാണ് ഇപ്പോള് പുറത്തുവരുന്നത്. രാഷ്ട്രീയ ഉന്നതര്ക്കടക്കം ഇയാള്ക്കൊപ്പം ഖനിയില് പങ്കാളിത്തമുള്ളതായാണ് സൂചന. എന്.ഐ.എ.യും കസ്റ്റംസും അറസ്റ്റുചെയ്യുകയും ജാമ്യത്തിലിറങ്ങുകയുംചെയ്ത പ്രതിക്കാണ് ഖനിയില് നിക്ഷേപമുള്ളതായി വിവരങ്ങള് പുറത്തായത്. നയതന്ത്ര സ്വര്ണക്കടത്തിലെ കൂട്ടുപ്രതികളോടാണ് ഇയാള് ഇക്കാര്യങ്ങള് വെളിപ്പെടുത്തിയത്. ഇതോടെ, കേന്ദ്ര അന്വേഷണ ഏജന്സികള് പ്രാഥമിക വിവരശേഖരണം തുടങ്ങി. ആഫ്രിക്കയിലെ സിയറ ലിയോണിലെ സ്വര്ണഖനിയിലാണ് സ്വര്ണക്കടത്ത് പ്രതിക്ക് നിക്ഷേപമുള്ളത്. എന്നാല്, എന്ഐഎയുടെയോ കസ്റ്റംസിന്റെയോ ചോദ്യംചെയ്യലില് ഇയാള് ഇക്കാര്യങ്ങള് വെളിപ്പെടുത്തിയിരുന്നില്ല. സ്വര്ണക്കടത്തുമായി ബന്ധപ്പെട്ട് ഏതാനും നിര്ണായക വിവരങ്ങള് നല്കിയതോടെ ഇയാള് അന്വേഷണവുമായി സഹകരിക്കുന്നുണ്ടെന്ന് അന്വേഷണ ഏജന്സികള് വിലയിരുത്തി. അതിനാല് ജാമ്യാപേക്ഷയെ എതിര്ത്തില്ല. ജാമ്യം ലഭിക്കുകയും പാസ്പോര്ട്ട് തിരികെ ലഭിക്കുകയും ചെയ്ത ശേഷവും ഇയാള് വിദേശയാത്രകള് നടത്തിയതായി സൂചനയുണ്ട്. ഇതിനുശേഷമാണ് കൂട്ടുപ്രതികളോട് ആഫ്രിക്കയിലെ ഖനിയിലെ നിക്ഷേപത്തെക്കുറിച്ചും രാഷ്ട്രീയ ഉന്നതരുടെ പങ്കാളിത്തത്തെക്കുറിച്ചും വെളിപ്പെടുത്തിയത്. ഈ വിവരമാണ് ഇപ്പോള് പുറത്തുവന്നിരിക്കുന്നത്. ആഫ്രിക്കയിലെ സ്വര്ണ സാമ്രാജ്യം ഇന്ത്യയിലും കേരളത്തിലുമടക്കം എത്തുന്ന കള്ളക്കടത്ത് സ്വര്ണ്ണത്തിന്റെ 90 ശതമാനവും വരുന്നത് ആഫ്രിക്കയില് നിന്നാണ്. അരിയും, ഉള്ളിയും, മണ്ണെണ്ണയുമൊക്കെ കരിഞ്ചന്തയില് വാങ്ങിയ അനുഭവമേ നമുക്കുള്ളൂ. എന്നാല് ആഫ്രിക്കന് രാജ്യങ്ങളായ ഘാന, ടാന്സാനിയ, സാംബിയ, ബുര്ക്കിനോ ഫാസോ, കോംഗോ, സഹേല്, നൈജര്, മാലി തുടങ്ങിയ രാജ്യങ്ങളിലെ ഏറ്റവും വലിയ കരിഞ്ചന്ത സ്വര്ണ്ണമാണ്. ആഫ്രിക്കയിലെ പ്രധാന സ്വര്ണ്ണഖനികള് ഉല്പ്പാദിപ്പിക്കുന്നതിന്റെ എത്രയോ ഇരട്ടിയാണ് അവിടങ്ങളിലെ സ്വര്ണ്ണ കരിഞ്ചന്ത. കുടില്വ്യവസായമായി ജനങ്ങള് സ്വര്ണം അരിച്ചെടുക്കയാണ്. ദുബായിലേക്ക് ഏറ്റവും കൂടുതല് അസംസ്കൃത സ്വര്ണ്ണമെത്തുന്നതും ഈ പ്രദേശങ്ങളില് നിന്ന് തന്നെ. ആദ്യകാലങ്ങളില് എല്ലാ ഗവണ്മെന്റുകളേയും പോലെ ഈ ആഫ്രിക്കന് ഗവണ്മെന്റുകള് സ്വര്ണ്ണക്കയറ്റുമതിക്ക് നികുതി ഈടാക്കിയിരുന്നു. ഏത് രാജ്യവും അവരുടെ ധാതുഖനനത്തിന്, പ്രകൃതിവിഭവങ്ങള് എടുക്കുന്നതിന്, സ്വാഭാവികമായും നികുതിയേര്പ്പെടുത്തും. പിന്നീട് നികുതി വെട്ടിക്കാനാകും മിക്കവരുടേയും ശ്രമം. അങ്ങനെ നികുതി വെട്ടിക്കുമ്ബോള് സര്ക്കാര് സംവിധാനങ്ങള് അതില് ഇടപെട്ടു നിയന്ത്രിക്കാന് ശ്രമിക്കുമല്ലോ. ആ സംവിധാനങ്ങളെ വരുതിയിലാക്കാന് അഴിമതിയും ഇടനിലക്കാരും മാഫിയകളും സായുധസംഘങ്ങളും എല്ലാം ചേര്ന്ന ഒരു ശൃംഖല ആ ആഫ്രിക്കന് രാജ്യങ്ങളില് രൂപപെട്ടു. ചുരുക്കിപ്പറഞ്ഞാല് സ്വര്ണ്ണ നിക്ഷേപം ആ നാടുകളുടെ സ്വസ്ഥത തകര്ക്കയാണ് ചെയ്തത്. ഈ ഇടനിലക്കാരുടേയും സമാന്തര സര്ക്കാര് സംവിധാനങ്ങളുടേയും മാഫിയകളുടേയും ശൃംഖലകള് പതിയെ സമാന്തര സര്ക്കാരുകളായി വളര്ന്നു. ആഗോളഭീകരവാദവും സ്വര്ണ്ണവും തമ്മില് ബന്ധപ്പെടുന്നത് ഈ സമാന്തര സര്ക്കാരുകളില് നിന്നാണ്. ഇന്ന് അല്ഖ്വായിദ അടക്കമുള്ള ഇസ്ലാമിക തീവ്രാദ സംഘങ്ങളുടെ കൈയിലാണ് ഈ അനധികൃത സ്വര്ണ്ണ ഖനനം. അവര്ക്ക് കൈക്കൂലി കൊടുത്താല് നിങ്ങള്ക്കും അവിടെ പ്രവേശിക്കാം. കള്ളക്കടത്ത് സ്വര്ണം വാങ്ങി ദുബൈയില് എത്തിച്ചുതരാനും അവിടെ സംഘങ്ങള് ഉണ്ട്. പലയിടത്തും കുട്ടികളെ അടക്കം അടിമകള് ആക്കി പണിയെടുപ്പിച്ചും സ്വര്ണം ഉണ്ടാക്കുന്നുണ്ട്. ഖനിയപകടങ്ങളില് കുട്ടികള് കൊലപ്പെടുന്നു. ഈ ദരിദ്രരാഷ്ട്രങ്ങളുടെ ദാരിദ്ര്യം ഒന്ന് കൂടി വര്ധിക്കയാണ് സ്വര്ണ്ണ നിക്ഷേപം കണ്ടെത്തിയതിലൂടെ ഉണ്ടായത്. മയക്കുമരുന്ന് കടത്തിന് പ്രതിഫലമായി സ്വര്ണം നല്കുന്ന സംഘങ്ങളും ഇവിടെ തഴച്ചു വളര്ന്നു. പിവി ആന്വറിലൂടെ മലയാളി അറിഞ്ഞ സിയേറ ലിയോണ് ശതകോടികള് വിലയുള്ള ഡയമണ്ട് നിക്ഷേപവും നാടൊട്ടുക്ക് ഡയമണ്ട് ഖനികളും ഉണ്ടായിട്ടും തൊണ്ണൂറ്റഞ്ചു ശതമാനം ജനങ്ങളും കൊടും ദാരിദ്ര്യവും പട്ടിണിയും അനുഭവിക്കുന്ന നാടാണ് ആഫ്രിക്കന് രാജ്യമായ സിയേറ ലിയോണ്. ലോകത്ത് ഏറ്റവും സമ്ബന്നമായ ദരിദ്ര രാഷ്ട്രം എന്നാണു സിയേ ലിയോണിലെ ഡയമണ്ട് ഖനികളുടെ ഫോട്ടോകള് പ്രസിദ്ധപ്പെടുത്തിക്കൊണ്ട് അന്തര്ദേശീയ മാധ്യമങ്ങള് വിശേഷിപ്പിച്ചത്. കേരളം ഈ ആഫ്രിക്കന് രാജ്യത്തെക്കുറിച്ച് ശ്രദ്ധിച്ചുതുടങ്ങിയത് പി.വി അന്വര് എംഎല്എയെ ഇടയ്ക്ക് നാട്ടില് കാണാനില്ല എന്ന വാര്ത്ത പരന്നതോടെയാണ്. രാഷ്ട്രീയപ്രവര്ത്തനത്തിലൂടെ തനിക്കുണ്ടായ വന് സാമ്ബത്തിക ബാധ്യത മറികടക്കാന് ഡയമണ്ട് ഖനനത്തിലേക്ക് എത്തിച്ചേര്ന്ന കാര്യം വെളിപ്പെടുത്തിയതോടെ സിയേറ ലിയോണിനെ അടുത്തറിയാനായി കേരളത്തിന്റെ അടുത്ത ശ്രമം. സിയേറ ലിയോണില് ഡയമണ്ട് ഖനനമാണ് തന്റെ പുതിയ ബിസിനസ് എന്നാണ് പി.വി അന്വര് പറയുന്നത്. സാമ്ബത്തിക ബാധ്യത മറികടക്കാനാണ് ഇവിടെയെത്തിയതെന്നും അദ്ദേഹം പറയുന്നു. ലോകത്തിന്റെ നാനാഭാഗങ്ങളില് നിന്നുള്ള വ്യവസായികളെ ആകര്ഷിക്കാന് മാത്രം സ്വര്ണനിക്ഷേപമുണ്ടോ ഈ രാജ്യത്ത്? പശ്ചിമ ആഫ്രിക്കയിലെ രാജ്യമാണ് റിപ്പബ്ലിക്ക് ഓഫ് സിയേറ ലിയോണ്. 1700ല് സിയേറ ലിയോണ് അറ്റ്ലാന്റിക്ക് സമുദ്രത്തിനു കുറുകെ ഉള്ള ആഫ്രിക്കന് അടിമവ്യാപാരത്തിന്റെ ഒരു പ്രധാന കേന്ദ്രമായിരുന്നു. 1787ല് ബ്രിട്ടിഷുകാര്ക്കുവേണ്ടി അമേരിക്കന് സ്വാതന്ത്ര്യ സമരത്തില് പോരാടിയ അടിമകളെ പുനരധിവസിപ്പിക്കുവാനാണ് ഈ സ്ഥലം രൂപീകരിച്ചത്. ഭൂപ്രകൃതിയുടെ മുക്കാല് ഭാഗത്തും ഡയമണ്ട് നിക്ഷേപമുണ്ട്. 1870 മുതലാണ് ഇവിടെ ഖനനം ആരംഭിച്ചത്. ബ്രിട്ടീഷുകാര് വന്നതോടെയാണ് സിയേറ സ്വര്ണത്തിന്റെ വജ്രത്തിന്റെയും അമൂല്യ നിധിയുണ്ടെന്ന് തിരിച്ചറിഞ്ഞത്. ബ്രിട്ടീഷുകാരാണ് സിയേറയില് വ്യാവസായികാടിസ്ഥാനത്തില് സ്വര്ണഖനനം തുടങ്ങിയത്. 1930ല് ബ്രിട്ടിഷുകാര് ഇവിടെ നിന്നു ഉയര്ന്ന മൂല്യമുള്ള 9 ദശലക്ഷം ഡയമണ്ട് കണ്ടെത്തി. കോളനി ഭരണത്തിന്റെ കാലത്ത് അതിന്റെ ചെറിയൊരു കഷണം പോലും ആഫ്രിക്കയ്ക്കു കിട്ടിയില്ല. മലമടക്കുകളും കുന്നിന് ചെരിവും പരന്നു കിടക്കുന്ന പറമ്ബുകളുമാണ് ഖോനോ, ഖെനേമ, ബോ ജില്ലകളുടെ പ്രകൃതി. ബോ ജില്ലയിലാണ് വന് തോതില് ഡയമണ്ട് ഖനനം ചെയ്യപ്പെട്ടത്. നദിയുടെ തീരദേശമെന്നു വിശേഷിപ്പിക്കാവുന്ന സ്ഥലങ്ങള്. 2010ല് ഒരു ബ്രിട്ടീഷ് കമ്ബനി കങ്കാരി മലനിരകളിലെ പാറകളില് സ്വര്ണനിക്ഷേപം കണ്ടെത്തിയതോടെയാണ് യന്ത്രവല്കൃത ഖനനം ആരംഭിച്ചത്. 2008ല് 6150 ട്രോയ് ഔണ്സ് സ്വര്ണമായിരുന്നു ഉല്പാദിപ്പിച്ചത്. 2009ല് ഇത് 5060 ട്രോയ് ഔണ്സ് ആയി കുറഞ്ഞു. ഇത് അന്താരാഷ്ട്ര വിപണിയില് സ്വര്ണവില വര്ധനക്ക് കാരണമായിരുന്നു. നിലവില് നാഷണല് ഡയമണ്ട് മൈനിങ് കമ്ബനിയാണ് സിയേറ ലിയോണിലെ ഔദ്യോഗിക ഖനന കമ്ബനി. സിറാ റുടില് കമ്ബനി, സിറാ ലിയോണ് ഡെവലപ്മെന്റ് കമ്ബനി എന്നിവയും ഗവണ്മെന്റിന് വേണ്ടി ഖനനം നടത്തുന്നു. 2018ല് സിയേറ ലിയോണില് 446 കിലോ സ്വര്ണമാണ് ഉല്പാദിപ്പിച്ചത്. 2017ല് ഇത് 140 കിലോ ആയിരുന്നു. 19902018 കാലഘട്ടത്തില് സിയേറ ലിയോണിലെ സ്വര്ണത്തിന്റെ ശരാശരി ഉല്പാദന നിരക്ക് 98 കിലോയാണ്. സ്വര്ണം, വജ്രം, റൂട്ടെയില്, ബോക്സൈറ്റ്, ഇരുമ്ബ്, ലിമോണൈറ്റ് എന്നിവയാണ് ഇവിടെ പ്രധാനമായും ഖനനം ചെയ്തെടുക്കുന്നത്. രാജ്യത്തിന്റെ ജി.ഡി.പിയുടെ 20 ശതമാനവും കയറ്റുമതി വരുമാനത്തിന്റെ 80 ശതമാനവും വരുന്നത് ഖനനവ്യവസായത്തില് നിന്നാണ്. 30,000 പേര് നേരിട്ടും മൂന്ന് ലക്ഷത്തോളം പേര് പരോക്ഷമായും ഖനന വ്യവസായത്തിന്റെ ഗുണഭോക്താക്കളാണെന്നും 2013ല് പുറത്തുവന്ന കണക്കുകള് പറയുന്നു. കള്ളക്കടത്ത് സംഘങ്ങളും ഖനന വ്യവസായത്തില് സജീവമാണ്. മണ്ണിനടിയില് ഡയമണ്ട് തിരിച്ചറിയാന് ഏറെക്കാലത്തെ ഖനന പരിചയം വേണം. കുട്ടയില് മണ്ണെടുത്ത് വെള്ളം ഒഴിവാക്കി മണ്ണ് അരിച്ചെടുത്താണ് ഡയമണ്ട് ഖനനം. കല്ലിന്റെ രൂപമുള്ള ഡയമണ്ട് കട്ട് ചെയ്ത് മനോഹരമാക്കാന് വിദഗ്ധരായ തൊഴിലാളികള്ക്കേ കഴിയൂ. കട്ടിങ്ങില് വിദഗ്ധരായ തൊഴിലാളികള് ഇവിടെ ഏറെയുണ്ട്. സര്ക്കാര് ഖനികളില് കൂലി കുറവായതിനാല് കൂടുതല് പണം സമ്ബാദിക്കുന്നതിനായി കള്ളക്കടത്തുകാര്ക്ക് വേണ്ടി പ്രവര്ത്തിക്കുന്നവരാണ് തൊഴിലാളികളില് കൂടുതലും. ശതകോടികള് വിലയുള്ള ഡയമണ്ട് നിക്ഷേപമുള്ള നാട്ടില് തൊണ്ണൂറ്റഞ്ചു ശതമാനം ജനങ്ങളും കൊടും ദാരിദ്ര്യത്തിലും പട്ടിണിയും അനുഭവിക്കുന്നു. ഒരു ഡോളര് മാത്രമാണ് അവിടത്തെ തൊഴിലാളികളുടെ ദിവസക്കൂലി. 7700 ചതുരശ്രമൈല് പ്രദേശത്ത് ഡയമണ്ട് നിക്ഷേപം ഉണ്ടായിട്ടും ഖനനം ചെയ്തെടുക്കുന്ന രത്നക്കല്ലുകളുടെ നാലിലൊന്നു തുക പോലും ഖജനാവിലേക്ക് എത്താറില്ല. ഏക്കര് കണക്കിന് ഭൂമി കൃഷിക്കെന്നു പറഞ്ഞു പാട്ടത്തിനെടുക്കുന്നു. അവിടെ ഖനനം നടത്തി ഡയമണ്ട് കുഴിച്ചെടുത്ത് കള്ളക്കടത്തുകാര്ക്ക് വില്ക്കുന്നു. പട്ടിണിപ്പാവങ്ങളായ ഗ്രാമീണരാണു ഖനികളില് ജോലിക്കാര്. അവരെ അടിമകളാക്കി ജോലി ചെയ്യിച്ചാണ് മണ്ണു കുഴിക്കുന്നതെന്ന് മാധ്യമങ്ങള് കണ്ടെത്തി. ദാരിദ്ര്യവും അഴിമതിയും മാറാ രോഗങ്ങളും നിരന്തരം വേട്ടയാടുന്ന സ്ഥലമാണു സിയേറ ലിയോണ്. രോഗങ്ങള് നിയന്ത്രിക്കാന് കഴിയാതെ കൂട്ടമരണം സംഭവിക്കുന്നു. ക്രമസമാധാന പാലനത്തിന് പരാജയപ്പെട്ട ഗവണ്മെന്റിന് ഒരിക്കലും കള്ളക്കടത്തുകാരെ നിയന്ത്രിക്കാന് സാധിച്ചില്ല. അതേസമയം, അടിമത്തത്തിനും കള്ളക്കടത്തിനുമെതിരേ ശബ്ദം ഉയര്ത്തിയവരെല്ലാം ഒരിക്കലും പുറത്തു വരാത്ത വിധം ജയിലുകളില് അടയ്ക്കപ്പെട്ടു. Stories you may Like